-దేశంలో పన్ను చెల్లింపులపై ఆసక్తి చాలా తక్కువే
- కఠిన నిర్ణయాల వల్ల మొదట్లో కొన్ని కష్టాలు తప్పవు
- దీర్ఘ కాలంలో మెరుగైన ఫలితాలు ఉంటాయి
-పాత పద్ధతులకు స్వస్తి పలికే సమయం ఆసన్నమైంది
- నోట్ల రద్దుతో పన్ను పరిధి, ఆదాయం పెరుగుతుంది
-'పెద్ద' నిర్ణయం, జీఎస్‌టీతో వృద్ధికి మరింత దన్ను : వైబ్రెంట్‌ గుజరాత్‌ సదస్సులో ఆర్థిక శాఖ మంత్రి అరుణ్‌ జైట్లీ
న్యూఢిల్లీ: దేశ ఆర్థిక వ్యవస్థను కొత్త పుంతలు తొక్కించేందుకు గాను సాహసోపేతమైన నిర్ణయాలు తీసుకోవాల్సిన అవసరం ఎంతైనా ఉందని ఆర్థిక మంత్రి అరుణ్‌ జైట్లీ అభిప్రాయం వ్యక్తం చేశారు. దేశంలోని పన్ను చెల్లింపునకు ఆసక్తి కనబరిచే వారి సంఖ్య చాలా తక్కువేనని ఆయన తెలిపారు. సర్కారు సమాచారాన్ని విశ్లేషించి చూస్తే పన్ను పరిధి రానురాను కుంచించుకుపోతున్నట్టుగా వివరించారు. 'వైబ్రెట్‌ గుజరాత్‌ గ్లోబల్‌ మీట్‌ 2017'లో భాగంగా ఏర్పాటు చేసిన 'జీఎస్‌టీ: ది గేమ్‌ ఛేంజర్‌ ఫర్‌ ఇండియన్‌ ఎకానమి' కార్యక్రమంలో జైట్లీ పాల్గొని ముఖ్య ఉపన్యాసం చేశారు. నోట్ల రద్దు కారణంగా నియత బ్యాంకింగ్‌ వ్యవహారాల సంఖ్య పెరుగుతుందని జైట్లీ తెలిపారు. ఆర్థిక వ్యవస్థ కూడా విస్తరించేందుకు ఇది దోహదం చేస్తుందని మంత్రి వివరించారు. దేశంలో పన్ను పరిధిని విస్తరించేందుకూ రద్దు నిర్ణయం ఉపకరిస్తుందని ఆయన అన్నారు. పూర్వపు విధానాలకు స్వస్తి పలికాల్సిన సమయం ఆసన్నమైందని జైట్లీ అభిప్రాయపడ్డారు. ఆర్థిక వ్యవస్థ వృద్ధి పథం పట్టేందుకు కొన్ని కఠిన నిర్ణయాలు తప్పవని మంత్రి వెల్లడించారు. ఈ నిర్ణయాలతో మొదట్లో కొంత కష్టంగా అగుపించినా.. దీర్ఘకాలంలో మంచి ఫలితాలుంటాయని మంత్రి విశ్లేషించారు.
ఏప్రిల్‌ నుంచే జీఎస్‌టీ..
పెద్దనోట్ల రద్దుకు తోడు 'వస్తుసేవల పన్ను' (జీఎస్‌టీ) అమలు రానున్న రోజుల్లో ఆర్థిక వ్యవస్థ వృద్ధికి దన్నుగా నిలవనున్నట్టుగా ఆర్థిక మంత్రి అరుణ్‌ జైట్లీ వెల్లడించారు. నోట్ల రద్దు కారణంగా ఆర్థిక వ్యవస్థ 'డిజిటైజేషన్‌' దిశగా అడుగులు వేసిందని అన్నారు. ఇది రానున్న రోజుల్లో ఆర్థిక వ్యవస్థ విస్తరణకు దోహదం చేస్తుందని వివరించారు. దీనికి తోడు త్వరలో దేశ వ్యాప్తంగా అమలులోకి రానున్న జీఎస్‌టీ కూడా ఆర్థిక వ్యవస్థకు దన్నుగా నిల్వనున్నట్టుగా ఆర్థిక మంత్రి ఆరుణ్‌ జైట్లీ తెలిపారు. ఫలితంగా వృద్ధిరేటు బాగా పెరిగి అవకాశం ఉన్నట్టుగా ఆయన తెలిపారు. నోట్ల రద్దు, జీఎస్‌టీల అనుకూల ప్రభావం ఈ ఏడాది నుంచే అనుభవంలోకి వచ్చే అవకాశం ఉన్నట్టుగా మంత్రి వివరించారు. జీఎస్‌టీ అమలునకు అవరోధంగా నిలిచిన రెండంచెల నియంత్రణ అంశం, కేంద్ర-రాష్ట్ర ప్రభుత్వాల సాధికారితల్లో జోక్యం అంశాలకు రానున్న కొన్ని వారాల్లోనే తెరపడే అవకాశం ఉందని మంత్రి తెలిపారు. ప్రజాస్వామ్యబద్ధ్దంగా అమలులోకి వచ్చిన జీఎస్‌టీ కౌన్సిల్‌ వస్తు సేవల పన్ను విషయమై పలు అంశాలను ఇప్పటికే పరిష్కారం కనుగొందిన వివరించారు. ప్రతిష్టంభన నెలకొన్న పలు కీలక అంశాలకు కూడా త్వరలోనే పరిష్కారం కనుగొని ఏప్రిల్‌ నుంచి జీఎస్‌టీని అమలులోకి తీసుకురావాలని తాము కృతనిశ్చయంతో ఉన్నామన్నారు. ఇప్పటి వరకు వివిధ రూపాల్లో వసూలు చేస్తున్న పన్నులన్నింటికీ జీఎస్‌టీతో ఏకరూపత లభిస్తుందని తెలిపారు. దీని వల్ల పన్ను చెల్లింపుదారులకు మేలు జరగుతుందన్నారు. రాష్ట్రాలకు కూడా పన్ను ఆదాయం భారీగా పెరుగుతుందని వివరించారు. వ్యవస్థలో కాగితపు కరెన్సీ అధికంగా ఉండడం వల్ల పలు సమస్యలు ఎదురవుతాయని మంత్రి వివరించారు.
మీ స్నేహితులకు రికమెండ్ చెయ్యండి